b'\n_START_ARTICLE_\nMazej\n_START_SECTION_\nU perzijskoj slu\xc5\xbebi\n_START_PARAGRAPH_\nMazej je na mjesto cilicijskog satrapa imenovan 361. pr. Kr., vjerojatno nakon smrti Datama. Drevni perzijski naziv Mazejove satrapije bio je Bir\xc3\xaet n\xc3\xa2rim \xc5\xa1to u doslovnom prijevodu zna\xc4\x8di \xe2\x80\x9eiza rijeke\xe2\x80\x9c (Eufrata). U po\xc4\x8detku, teritorij je uklju\xc4\x8divao dijelove ju\xc5\xbene Male Azije i sjeverozapadne Sirije, no nakon \xc5\xa1to su Mazej i sirijski satrap Belez na zahtjev Artakserksa III. ugu\xc5\xa1ili pobunu sidonskog vladara Teneja, Feniciji je oduzet status satrapije koja je pripojena Belezovoj Siriji odnosno Mazejevoj Ciliciji. Kada je Perzijskim Carstvom zavladao Darije III. Kodoman, Mazej je imenovan satrapom Babilonije \xc5\xa1to podrazumijeva kako je bio jedan od najva\xc5\xbenijih kraljevih podanika. Kodoman mu je navodno obe\xc4\x87ao i ruku svoje najstarije k\xc4\x87eri Stateire._NEWLINE_Godine 334. pr. Kr. Aleksandar Makedonski provaljuje u Malu Aziju, a godinu dana kasnije pora\xc5\xbeava perzijsku vojsku u bitci kod Isa, nakon \xc4\x8dega u roku od godinu dana Sirija, Libanon, Palestina i Egipat padaju pod njegovu vlast. Mazej tada odlazi na istok gdje preuzima vlast nad Babilonijom, a na mjesto cilicijskog satrapa dolazi makedonski namjesnik Balakros. Perzijanci su u me\xc4\x91uvremenu okupljali novu vojsku, a Mazej je slu\xc5\xbeio kao satrap Babilonije koja se na\xc5\xa1la na putu izme\xc4\x91u Aleksandra i Darija III. U kolovozu 331. pr. Kr. Mazej je zapovijedao omanjom konjicom pokraj Tapsaka, grada uz pli\xc4\x87inu na rijeci Eufrat. Unato\xc4\x8d tome \xc5\xa1to je Aleksandar mogao prije\xc4\x87i rijeku bez gubitaka, Mazej je bio u stanju zakr\xc4\x8diti njegov put prema Babilonu \xc5\xa1to je prisililo makedonskog vladara da po\xc4\x91e na sjever u Asiriju, gdje je Darije III. okupio ve\xc4\x87u vojsku._NEWLINE_Odlu\xc4\x8duju\xc4\x87a bitka odigrala se kod Gaugamele (listopad 331. pr. Kr.), gdje je Mazej zapovijedao desnim krilom perzijske vojske. Aleksandar je pobijedio u toj bitci, \xc4\x8dime je put prema Babiloniji bio otvoren. Kada je zauzeo grad Sipar, priop\xc4\x87io je kako Babilon ne\xc4\x87e biti poharan zbog \xc4\x8dega je Mazej predao Aleksandru veliki grad.\n_START_SECTION_\nU makedonskoj slu\xc5\xbebi\n_START_PARAGRAPH_\nNakon Aleksandrovog ulaska u Babilon krajem 331. pr. Kr., Mazej je primio makedonskog vladara i dao mu korisne savjete. Zauzvrat, Aleksandar mu je omogu\xc4\x87io da nastavi vladati kao satrap Babilonije, \xc5\xa1to je Mazeja \xc4\x8dinilo prvim Perzijancem koji je zauzeo tako visok polo\xc5\xbeaj u makedonskoj slu\xc5\xbebi. U godinama koje su uslijedile zabilje\xc5\xbeeno je jo\xc5\xa1 takvih slu\xc4\x8dajeva, \xc5\xa1to podrazumijeva kako je Mazej odigrao va\xc5\xbenu ulogu u uvjeravanju drugih satrapa da se priklju\xc4\x8de Aleksandru umjesto da ratuju protiv njega._NEWLINE_Mazej je umro 328. pr. Kr., a njegovi sinovi Artibol (Ardu-B\xc3\xaal) i Hidarn (Vidarna) pratili su Aleksandra u njegovim pohodima na istok. Stariji sin Artibol kasnije je izvijestio Makedonce kako je Darije III. zarobljen, dok je njegov mla\xc4\x91i brat Hidarn 324. pr. Kr. zapovjedao elitnom jedinicom makedonske konjice.'